Sagrada Família

Sagrada Família (, ) on Antoni Gaudín suunnittelema katolinen basilika Barcelonan keskustassa Eixamplen kaupunginosassa. Kirkon nimi merkitsee ”pyhää perhettä”. Pyhäkön rakennustyöt aloitettiin vuonna 1882, mutta vuotta myöhemmin Antoni Gaudí sai vastuun suunnittelusta ja uudisti täysin rakennuksen alkuperäiset piirustukset. Arkkitehti suunnitteli kirkkoa 40 vuoden ajan. 
Kirkon rakentaminen on yhä kesken. Paavi Benedictus XVI vihki keskeneräisen Sagrada Famílian käyttöön 7. marraskuuta 2010.
Kirkko on kuuluisa orgaanisista muodoistaan, jotka yhdistyvät uusgoottilaisen kirkon hahmoon. Sagrada Família on maailman korkein kirkko. Sen keskustornin on tarkoitus olla lopulta 172,5 metriä korkea. 
Rakennusvaiheita.
Pyhäkön rakennustyöt aloitettiin vuonna 1882 arkkitehti Francisco de Paula del Villar y Lozanon johdolla, mutta vuotta myöhemmin Antoni Gaudí sai vastuun suunnittelusta ja uudisti täysin rakennuksen alkuperäiset piirustukset. Arkkitehti suunnitteli kirkkoa 40 vuotta, jona aikana kirkko muuttui työprosessina yhä suuremmaksi ja monimutkaisemmaksi. Gaudí muutti lopulta kirkkoon asumaan ja eli siellä erakkona viimeiset elinvuotensa. 
Gaudí haudattiin kirkon kryptaan 1926. Arkkitehdin jälkeen jättämien monimutkaisten kirkonpiirustusten mukaan päätettiin rakentamista pitkän tauon jälkeen jatkaa, vaikka monet pitivät tuolloin hanketta täysin mahdottomana. Kun työ Espanjan sisällissodan jälkeen 1957 aloitettiin, kirkkoa sodan aikana vaurioittaneet pommitusten jäljet pystyttiin korjaamaan helpommin kuin monet muut Barcelonan taloja kohdanneet iskut. Francisco Francokaan ei ollut rohjennut tuhota kirkkorakennusta maan tasalle. 
Keskeneräisyydestä huolimatta Sagrada Família on Barcelonan tunnusmerkki ja yksi kaupungin tärkeimmistä nähtävyyksistä, jota miljoonat ihmiset käyvät vuosittain katsomassa. Se on myös art nouveau -tyylisuunnan ja modernistisen arkkitehtuurin tärkeimpiä saavutuksia koko maailmassa, sekä Gaudín suurin suunnittelutyö. Rakentaminen jatkuu yhä. Sagrada Famílian odotetaan valmistuvan 2026, kun Gaudín kuolemasta on kulunut sata vuotta ja rakentamisen aloittamisesta 144 vuotta. Modernien työtapojen ja tietokonepohjaisen suunnittelun ansiosta työ on nopeutunut, vaikka sen alun perin ajateltiin vievän vuosisatoja entisaikojen katedraalien tapaan. Gaudín kuollessa vasta yksi torni oli valmiina. 1970-luvun lopulla valmiina oli kahdeksan tornia. Vuonna 2010 valmiina olivat pohjoinen ja eteläinen portaali, krypta ja keskilaiva. Kaikkiaan torneja tulee olemaan 18.
Rakennus on erittäin symbolistinen ja täynnä pieniä värikkäitä yksityiskohtia, joihin Gaudí otti vaikutteita muun muassa luonnosta. Tunnusomaisinta rakennukselle ovat sen korkeat tornit. Keskeisin ja korkein torni on 172,5-metrinen. Rakennuksen suunnitelmassa torneja on kahdeksantoista, yksi jokaiselle apostolille, neljä evankelistoille, yksi Marialle ja yksi Kristukselle.
Rakennuksessa on kolme sisäänkäyntiä, jotka on koristeltu muun muassa ristiinnaulittua Jeesusta sekä muita raamatullisia henkilöitä esittävin veistoksin. Etelänpuoleinen sisäänkäynti on nimeltään "Gloria" (kunnia), läntinen "Pasión" (Kristuksen kärsimys) ja idänpuoleinen "Natividad" (syntymä).
Heinäkuussa 2019 ilmoitettiin, että Sagrada Familia on saanut töiden loppuun saattamiseksi tarvittavan rakennusluvan.
Vuoden 2024 maaliskuussa ilmoitettiin kirkon valmistuvan vuonna 2026. Kirkon viimeistelyn on arvioitu jatkuvan 2030-luvulle.
Lokakuussa 2025 Sagrada Famíliasta tuli maailman korkein kirkko, kun sen keskustornin korkeus nousi 162,91 metriin eli reilun metrin korkeammaksi kuin Ulmin tuomiokirkko. Valmistuessaan tornin on tarkoitus olla noin 172 metriä korkea.